**Predkladacia správa**

Ministerstvo vnútra Slovenskej republiky predkladá návrh zákona o ochrane svedka a o zmene a doplnení zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov (ďalej len „návrh zákona“) v súlade s uznesením vlády Slovenskej republiky č. 547 z 9. septembra 2020 k návrhu Plánu legislatívnych úloh vlády Slovenskej republiky na mesiace september až december 2020 a návrhu Rámcového plánu legislatívnych úloh vlády Slovenskej republiky na VIII. volebné obdobie/1. štvrťrok 2023.

Zhoršovanie globálneho a regionálneho bezpečnostného prostredia, zvyšujúce sa napätie v medzinárodných vzťahoch, prehlbovanie asymetrických bezpečnostných hrozieb, ako aj zmeny v spoločenských vzťahoch za viac ako dve dekády, odkedy bol v roku 1998 schválený zákon na ochranu svedka, priniesli nové závažné formy trestnej činnosti (napríklad cezhraničný organizovaný zločin, medzinárodný terorizmus, nárast radikalizmu a extrémizmu), pri ktorých je tiež potrebné využiť inštitúty ohrozeného svedka a chráneného svedka a priniesli aj potrebu rýchlo a pružne reagovať pri ochrane svedkov v záujme zachovania ich ochoty poskytovať dôkazy. Kvalitatívne najvyššia forma ochrany v podobe opatrení programu na ochranu svedka (ďalej len „program ochrany“) predstavuje účinný prostriedok boja s najzávažnejšou kriminalitou, ktorý sa vyznačuje atribútmi špecifickosti, jedinečnosti, užitočnosti a udržateľnosti a súčasne prispieva ku skvalitneniu trestného konania najmä v najzávažnejších kauzách, nakoľko svedok bude ochotný svedčiť aj z dôvodu, že mu bude garantovaná stopercentná bezpečnosť, ktorá si vyžaduje zdokonaľovanie špecifických opatrení.

Nové znenie zákona o ochrane svedka bolo vypracované na základe skúseností z poskytovania ochrany a pomoci svedkom, potrieb vyplývajúcich z aplikačnej praxe, ako aj požiadaviek, ktoré vyplynuli z analýz bezpečnostného prostredia a z konštruktívnych diskusií s relevantnými odbornými subjektmi a z rokovaní s rezortnými a mimorezortnými zložkami, ktoré sa priamo alebo nepriamo podieľajú na znižovaní hroziaceho nebezpečenstva voči svedkom poskytujúcim dôkazy v trestnom konaní pri objasňovaní závažnej trestnej činnosti.

Návrh zákona zefektívňuje a skvalitňuje legislatívu ochrany svedka, ako aj osôb, ktoré sú v tom istom postavení (napríklad z dôvodu príbuzenského vzťahu so svedkom), ktorá je základným predpokladom efektívneho boja s takým nebezpečným fenoménom, akým je organizovaná kriminalita, reformuje poskytovanie ochrany a pomoci ohrozenému a chránenému svedkovi, ktorá sa zabezpečuje prostredníctvom realizácie opatrení programu ochrany počas celého trestného konania, ako aj po jeho skončení, zvyšuje bezpečnosť svedkov svedčiacich o najzávažnejších trestných činoch, ktorí spĺňajú prísne zákonné podmienky poskytovania ochrany a pomoci v programe ochrany a zjednodušujeadministratívny, ako aj schvaľovací proces realizácie programu ochrany. Ochrana svedka podľa návrhu zákona predstavuje najvyšší stupeň ochrany, ktorý sa uplatňuje vo výnimočných prípadoch, ak svedkom hrozí ujma na zdraví alebo iné vážne nebezpečenstvo a bezpečnosť ohrozeného alebo chráneného svedka alebo jeho blízkych osôb nebude možné zabezpečiť inými adekvátnymi a efektívnymi prostriedkami a opatreniami.

Návrh zákona nie je predmetom vnútrokomunitárneho pripomienkového konania.

Návrh zákona má nadobudnúť účinnosť 1. augusta 2023, a to s ohľadom na predpokladaný legislatívny proces a potrebnú legisvakanciu.

Návrh zákona bol predmetom medzirezortného pripomienkového konania v dňoch 31. januára 2023 až 20. februára 2023. Pripomienky uplatnilo 11 subjektov, Ministerstvo práce, sociálnych vecí a rodiny Slovenskej republiky uplatnilo štyri zásadné pripomienky, ohľadne ktorých boli rozpory na rozporovom konaní odstránené.

Na rokovanie Legislatívnej rady vlády Slovenskej republiky sa návrh zákona predkladá bez rozporov.